Egpaar aangekeer vir miljoene se taksbedrog(Foto: Maroela Media) ŉ Oos-Kaapse egpaar is in die Oos-Londen-landdroshof op waarskuwing vrygelaat nadat hulle glo die inkomstediens (SAID) uit miljoene rande bedrieg het. Lwando Zenzile, woordvoerder van die Valke, sê Eunice Mayizole (40) en haar man, Mongezi Sikhumbuzo Mayizole (47), het hulself as belastingpraktisyns van die SAID voorgedoen wat mense met hul belastingopgawes help. Hulle het die belastingbetalers op afgespreekte plekke ontmoet en hulle dan gevra om op die e-Filing-stelsel te registreer en só gebruikers se aanmeldbesonderhede bekom. Die egpaar het glo bedrieglike inligting namens die niksvermoedende belastingbetalers ingedien, wat weer gelei het tot onregmatige uitbetalings. “Hulle het na bewering ŉ 10%-betaling vir elke transaksie geëis,” het Zenzile gesê. Die slagoffers het glo geensins kennis gedra van die inligting wat gebruik is om terugbetalings te eis nie. Die Mayizoles het glo nagenoeg R2,7 miljoen uit die SAID geswendel. Hulle verskyn weer in Januarie volgende jaar in die hof hangende verdere ondersoek.